PMIndiaData/PMIndiaSum huggingface dataset:
1993 ലെ എന്‍.സി.റ്റി.ഇ. നിയമ ഭേദഗതിക്ക് മന്ത്രിസഭയുടെ അംഗീകാരം

1993 ലെ നാഷണല്‍ കൗണ്‍സില്‍ ഫോര്‍ ടീച്ചര്‍ എഡ്യൂക്കേഷന്‍ നിയമം ഭേദഗതി ചെയ്യുന്നതിന് പാര്‍ലമെന്റില്‍ ബില്ല് കൊണ്ട് വരാന്‍ പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അംഗീകാരം നല്‍കി. എന്‍.സി.റ്റി.ഇ. യുടെ അനുമതി ഇല്ലാതെ അദ്ധ്യാപക പരിശീലന കോഴ്‌സുകള്‍ നടത്തുന്ന കേന്ദ്ര സംസ്ഥാന സര്‍വ്വകലാശാലകള്‍ക്ക് മുന്‍കാല പ്രാബല്യത്തോടെ അംഗീകാരം നല്‍കുന്നതിന് ഉദ്യേശിച്ചാണ് 2017 ലെ നാഷണല്‍ കൗണ്‍സില്‍ ഫോര്‍ ടീച്ചര്‍ എഡ്യൂക്കേഷന്‍ (ഭേദഗതി) നിയമം കൊണ്ടുവരുന്നത്. എന്‍.സി.റ്റി.ഇ. അംഗീകാരമില്ലാതെ അദ്ധ്യാപക പരിശീലന കോഴ്‌സുകള്‍ നടത്തുന്ന കേന്ദ്ര /സംസ്ഥാന / കേന്ദ്ര ഭരണ പ്രദേശങ്ങള്‍ തുടങ്ങിയവയുടെ ധനസഹായത്തോടെയുള്ള സ്ഥാപനങ്ങള്‍ / സര്‍വ്വകലാശാലകള്‍ മുതലായവയ്ക്ക് 2017-18 അദ്ധ്യയന വര്‍ഷം വരെ മുന്‍കാല അംഗീകാരം നല്‍കുന്നതിനാണ് ഭേദഗതി. ഇത്തരം സ്ഥാപനങ്ങളില്‍ നിന്ന് പഠിച്ചിറങ്ങിയ / ഇപ്പോഴും പഠിക്കുന്ന വിദ്യാര്‍ത്ഥികളുടെ ഭാവി അപകടത്തിലാവില്ലെന്ന് ഉറപ്പുവരുത്താന്‍ വേണ്ടിയാണ് ഈ ഒറ്റത്തവണ അംഗീകാരം നല്‍കുന്നത്. ഇത്തരം സ്ഥാപനങ്ങള്‍ / സര്‍വ്വകലാശാലകള്‍ എന്നിവയില്‍ പഠിക്കുന്ന വിദ്യാര്‍ത്ഥികള്‍ക്കും, നേരത്തെ പഠിച്ചിറങ്ങിയവര്‍ക്കും അധ്യാപകരായി തൊഴില്‍ നേടുന്നതിന് സഹായിക്കുന്നതിനാണ് ഈ നിയമ ഭേദഗതി. ഈ ലക്ഷ്യത്തോടെയാണ് കേന്ദ്ര മാനവ വിഭവ വികസന മന്ത്രാലയത്തിന് കീഴിലുള്ള സ്‌കൂള്‍ വിദ്യാഭ്യാസ, സാക്ഷരതാ വകുപ്പ് ഭേദഗതി കൊണ്ടുവന്നിട്ടുണ്ട്. എന്‍.സി.റ്റി.ഇ. നിയമത്തിന്റെ പതിനാലാം വകുപ്പ് പ്രകാരം ബി.എഡ്., ഡി.ഇഎല്‍. ഇ.ഡി. തുടങ്ങിയ അദ്ധ്യാപക വിദ്യാഭ്യാസ കോഴ്‌സുകള്‍ നടത്തുന്ന സ്ഥാപനങ്ങള്‍ നാഷണല്‍ കൗണ്‍സില്‍ ഫോര്‍ ടീച്ചര്‍ എഡ്യൂക്കേഷനില്‍ നിന്ന് അംഗീകാരം നേടിയിരിക്കണം കൂടാതെ എന്‍.സി.റ്റി.ഇ. നിയമത്തിന്റെ പതിനഞ്ചാം വകുപ്പ് പ്രകാരം അംഗീകാരം ലഭിച്ച കോഴ്‌സുകളും ആയിരിക്കണം. അംഗീകാരം നിര്‍ബന്ധമാക്കിക്കൊണ്ടുള്ള നിയമ നടപടികളെ കുറിച്ച് എന്‍.സി.റ്റി.ഇ. എല്ലാ കേന്ദ്ര സര്‍വ്വകലാശാലകള്‍ക്കും, സംസ്ഥാന ഗവണ്‍മെന്റുകള്‍ / സംസ്ഥാന സര്‍വ്വകലാശാലകള്‍ /ജില്ലാ വിദ്യാഭ്യാസ പരിശീലന ഇന്‍സ്റ്റിറ്റ്യൂട്ടകള്‍ (ഡയറ്റ്) മുതലായവയ്ക്ക് കത്തയച്ചിരുന്നു. ഏതെങ്കിലും സ്ഥാപനം എന്‍.സി.റ്റി. യുടെ അംഗീകാരം ഇല്ലാത്ത കോഴ്‌സ് നടത്തുന്നുണ്ടെങ്കില്‍ അവയ്ക്ക് ഒറ്റത്തവണ അംഗീകാരം നല്‍കാന്‍ 2017 മാര്‍ച്ച് 31 മുന്‍പ് അറിയിച്ചിരിക്കണമെന്ന് കത്തില്‍ ആവശ്യപ്പെട്ടിരുന്നു. പശ്ചാത്തലം 1995 ജൂലൈ 1 നാണ്, 1993 ലെ എന്‍.സി.റ്റി.ഇ. നിയമം പ്രാബല്യത്തില്‍ വന്നത് ജമ്മു കാശ്മീര്‍ ഒഴികെ രാജ്യത്തുടനീളം ഈ നിയമം ബാധകമാണ്. അദ്ധ്യാപകര്‍ക്കുള്ള വിദ്യാഭ്യാസ സംവിധാനത്തിന്റെ ആസൂത്രിതവും, ഏകോപിതവുമായ വികസനം, നിയന്ത്രണം, ശരിയായ പരിപാലനം എന്നിവ കൈവരിക്കുന്നതിന് ഒരു എന്‍.സി.റ്റി.ഇ. സ്ഥാപിക്കുകയെന്നതാണ് നിയമത്തിന്റെ പ്രധാന ലക്ഷ്യം. നിയമത്തിന്റെ ലക്ഷ്യങ്ങള്‍ നേടുന്നതിന് അദ്ധ്യാപക പരിശീലന കോഴ്‌സുകളുടെ അംഗീകാരത്തിനും അവ നടത്തുന്ന അംഗീകൃത സ്ഥാപനങ്ങളും, സര്‍വ്വകലാശാലകളും പാലിക്കേണ്ട മാര്‍ഗ്ഗരേഖകളും നിയമത്തില്‍ പ്രത്യേകമായി ഉള്‍പ്പെടുത്തിയിട്ടുണ്ട്.
യുനെസ്‌കോയുടെ സര്‍ഗ്ഗാത്മക നഗര ശൃംഖലയില്‍ ഉള്‍പ്പെട്ടതിന് ചെന്നൈയ്ക്ക് പ്രധാനമന്ത്രിയുടെ അഭിനന്ദനം

യുനെസ്‌കോയുടെ സര്‍ഗ്ഗാത്മക നഗരങ്ങളുടെ ശൃംഖലയില്‍ ഉള്‍പ്പെട്ടതിന് ചെന്നൈയിലെ ജനങ്ങളെ പ്രധാനമന്ത്രി ശ്രീ. നരേന്ദ്ര മോദി അഭിനന്ദിച്ചു. ‘സമ്പന്നമായ സംഗീത പാരമ്പര്യത്തിന്റെ പേരില്‍ യുനെസ്‌കോയുടെ സര്‍ഗ്ഗാത്മക നഗരങ്ങളുടെ ശൃംഖലയില്‍ ചെന്നൈ ഇടംപിടിച്ചതിന് ആ നഗരത്തിലെ ജനങ്ങളെ അഭിനന്ദിക്കുന്നു. നമ്മുടെ സമ്പുഷ്ടമായ സംസ്‌ക്കാരത്തിന് ചെന്നൈയുടെ സംഭാവന അമൂല്യമാണ്. ഇന്ത്യയ്ക്ക് ഇത് ഒരു അഭിമാന മുഹൂര്‍ത്തമാണ്’. പ്രധാനമന്ത്രി പറഞ്ഞു.
വിജയ ദശമി ദിനത്തിൽ പ്രധാനമന്ത്രി ഏവർക്കും  ആശംസകൾ  നേർന്നു

വിജയ ദശമി ദിനത്തിൽ പ്രധാനമന്ത്രി ശ്രീ നരേന്ദ്ര മോദി എല്ലാവർക്കും ആശംസകൾ നേർന്നു. ഏവരുടെയും ജീവിതത്തിൽ ധൈര്യവും സംയമനവും ക്രിയാത്മക ഊർജ്ജവും ഈ ശുഭ വേള കൊണ്ടുവരട്ടെയെന്നും ശ്രീ മോദി ആശംസിച്ചു. പ്രധാനമന്ത്രി ട്വീറ്റ് ചെയ്തു : “വിജയത്തിന്റെ പ്രതീകമായ വിജയദശമി ദിനത്തിൽ എല്ലാ ജനങ്ങൾക്കും ആശംസകൾ. ഈ ശുഭ വേളയിൽ എല്ലാവരുടെയും ജീവിതത്തിൽ ധൈര്യവും സംയമനവും ക്രിയാത്മക ഊർജ്ജവും കൊണ്ടുവരട്ടെ എന്ന് ഞാൻ ആശംസിക്കുന്നു.” ND
യാങ്കൂണില്‍ ഇന്ത്യന്‍ വംശജരെ പ്രധാനമന്ത്രി അഭിസംബോധന ചെയ്തു

യാങ്കൂണില്‍ ഇന്ത്യന്‍ വംശജരെ പ്രധാനമന്ത്രി ശ്രീ. നരേന്ദ്ര മോദി അഭിസംബോധന ചെയ്തു. ‘ഇന്ത്യയുടെയും മ്യാന്‍മറിന്റെയും മക്കള്‍ ആയിരക്കണക്കിനു വര്‍ഷങ്ങളായി പരസ്പരം പങ്കുവെക്കുന്ന സംസ്‌കാരത്തെയും നാഗരികതയെയും, ഭൂമിശാസ്ത്രത്തെയും ചരിത്രത്തെയും, അഭിലാഷങ്ങളെയും നേട്ടങ്ങളെയും നിങ്ങള്‍ പ്രതിനിധാനം ചെയ്യുന്നു’, ജനക്കൂട്ടത്തെ അഭിസംബോധന ചെയ്തുകൊണ്ട് അദ്ദേഹം പറഞ്ഞു. മ്യാന്‍മറിന്റെ സമ്പന്നമായ ആത്മീയ പാരമ്പര്യത്തെക്കുറിച്ചു പ്രധാനമന്ത്രി വിശദീകരിച്ചു. മ്യാന്‍മറിലുള്ള ഇന്ത്യന്‍ വംശജര്‍ ഇന്ത്യക്ക് ‘രാഷ്ട്ര ദൂത്’ പോലെയാണെന്ന് അദ്ദേഹം പറഞ്ഞു. യോഗയ്ക്ക് ആഗോളതലത്തില്‍ അംഗീകാരം നേടിയെടുത്തത് അതു മറ്റു രാഷ്ട്രങ്ങളില്‍ എത്തിച്ച, വിവിധ രാജ്യങ്ങളിലുള്ള ഇന്ത്യന്‍ വംശജരാണെന്നും പ്രധാനമന്ത്രി കൂട്ടിച്ചേര്‍ത്തു. ‘നിങ്ങളുമായി കൂടിക്കാഴ്ച നടത്തുമ്പോള്‍, വിദേശരാജ്യങ്ങളില്‍ കഴിയുന്ന ഇന്ത്യക്കാരുമായുള്ള ഇന്ത്യാ ഗവണ്‍മെന്റ് പ്രതിനിധികളുടെ ആശയവിനിമയം ഇനി മുതല്‍ ഒരു ദിശയിലേക്കു മാത്രം ഉള്ളതായിരിക്കില്ലെന്ന വിശ്വാസം എന്നില്‍ ജനിക്കുന്നു’, അദ്ദേഹം പറഞ്ഞു. ‘നാം നമ്മുടെ രാജ്യത്തെ പരിഷ്‌കരിക്കുക മാത്രമല്ല, മാറ്റിയെടുക്കുകയാണ്’, എന്ന് ഊന്നിപ്പറഞ്ഞ പ്രധാനമന്ത്രി, ദാരിദ്ര്യത്തില്‍നിന്നും ഭീകരവാദത്തില്‍നിന്നും അഴിമതിയില്‍നിന്നും വര്‍ഗീയതയില്‍നിന്നും ജാതീയതയില്‍നിന്നും മുക്തമായ ഇന്ത്യ സൃഷ്ടിക്കപ്പെടുകയാണെന്നു വെളിപ്പെടുത്തുകയും ചെയ്തു. അടിസ്ഥാനസൗകര്യ വികസനത്തിലാണ് കേന്ദ്ര ഗവണ്‍മെന്റ് ശ്രദ്ധിക്കുന്നതെന്ന് അദ്ദേഹം പറഞ്ഞു. നല്ല അടിസ്ഥാനസൗകര്യ വികസനം എന്നത് റോഡുകളും റെയില്‍വെയും ആയി മാത്രം ബന്ധപ്പെട്ട കാര്യമല്ലെന്നും സമൂഹത്തില്‍ ഗുണപരമായ പരിവര്‍ത്തനത്തിന് ആവശ്യമായ നിരവധി ഘടകങ്ങള്‍ ഉള്‍പ്പെട്ടതാണെന്നും അദ്ദേഹം പറഞ്ഞു. കടുത്ത തീരുമാനങ്ങള്‍ എടുക്കേണ്ടിവരുന്ന സാഹചര്യത്തില്‍ അതിനു തയ്യാറാവാതെ മാറിനില്‍ക്കാന്‍ ഗവണ്‍മെന്റ് ശ്രമിച്ചിട്ടില്ലെന്ന് പ്രധാനമന്ത്രി ചൂണ്ടിക്കാട്ടി. ജി.എസ്.ടി. രാജ്യത്ത് ഒരു പുതിയ സംസ്‌കാരമായി മാറിക്കൊണ്ടിരിക്കുകയാണെന്നും അദ്ദേഹം പറഞ്ഞു. ഇന്ത്യയെ പരിഷ്‌കരിക്കാന്‍ സാധിക്കുമെന്ന ആത്മവിശ്വാസം രാജ്യത്തുള്ള ജനതയ്ക്കുണ്ടെന്നും നമ്മുടെ സംവിധാനത്തില്‍ വന്നുപെട്ട ചില തിന്മകളെ അതിജീവിക്കാന്‍ നമുക്കു സാധിക്കുമെന്നും പ്രധാനമന്ത്രി ഓര്‍മിപ്പിച്ചു. ജനങ്ങള്‍ തമ്മിലുള്ള ബന്ധമാണ് ഇന്ത്യ-മ്യാന്‍മര്‍ ബന്ധത്തിന്റെ കരുത്തെന്നും അദ്ദേഹം പറഞ്ഞു. യാങ്കൂണ്‍ മേഖലാ മുഖ്യമന്ത്രി ശ്രീ. ഫ്യോ മിന്‍ തെയിനും സംഗമത്തിനെത്തിയിരുന്നു.
ഐ.സി.എം.ആറും ഫ്രാന്‍സിലെ ഐ.എന്‍.എസ്.ഇ.ആര്‍.എമ്മും തമ്മിലുള്ള ധാരണാപത്രത്തിന് മന്ത്രിസഭയുടെ അംഗീകാരം

ഇന്ത്യന്‍ കൗണ്‍സില്‍ ഓഫ് മെഡിക്കല്‍ റിസര്‍ച്ചും(ഐ.സി.എം.ആര്‍) ഫ്രാന്‍സിലെ ഇന്‍സ്റ്റിറ്റ്യൂട്ട് നാഷണല്‍ ഡി ലാ സാന്‍ടീറ്റ് ഡേ ലാ റിസര്‍ച്ചറേ മെഡികേലും(ഐ.എന്‍.എസ്.ഇ.ആര്‍.എം) തമ്മില്‍ 2018 മാര്‍ച്ചില്‍ ഒപ്പുവച്ച ധാരണാപത്രത്തെക്കുറിച്ച് പ്രധാനമന്ത്രി ശ്രീ നരേന്ദ്രമോദിയുടെ അദ്ധ്യക്ഷതയില്‍ ചേര്‍ന്നു കേന്ദ്ര മന്ത്രിസഭായോഗത്തെ അറിയിക്കുകയും തുടര്‍ന്നു മന്ത്രിസഭ അതിന് അംഗീകാരം നല്‍കുകയും ചെയ്തു. പ്രധാന സവിശേഷതകള്‍ വൈദ്യ, ജീവശാസ്ത്ര, ആരോഗ്യ ഗവേഷണമേഖലകളില്‍ പൊതുതാല്‍പര്യമുള്ള മേഖലകളിലെ സഹകരണമാണ് ധാരണാപത്രം ലക്ഷ്യമാക്കുന്നത്. ഇരു വശത്തെയും ശാസ്ത്രീയ മികവിന്റെ അടിസ്ഥാനത്തില്‍ താഴെപ്പറയുന്ന മേഖലകള്‍ക്ക് ഊന്നല്‍ നല്‍കാന്‍ പരസ്പരം സമ്മതിച്ചിട്ടുണ്ട്.: 1) പ്രമേഹ, പോഷക പരിണാമവിഷയകമായ രോഗങ്ങള്‍ 2) ജീന്‍ എഡിറ്റിങ് സാങ്കേതികവിദ്യയുടെ ധാര്‍മികവും നിയമപരവുമായ വിഷയങ്ങളില്‍ കേന്ദ്രീകരിച്ചുള്ള ജൈവ ധാര്‍മികത 3) അപുര്‍വ്വ രോഗങ്ങള്‍ 4) പരസ്പരതാല്‍പര്യമുള്ള മറ്റ് ഏത് മേഖലകളും രണ്ടു ഭാഗങ്ങളും തമ്മിലുള്ള ചര്‍ച്ചകള്‍ക്ക് ശേഷം പരിഗണിക്കാം. പരസ്പര താല്‍പര്യമുള്ള മേഖലകളില്‍ അന്തരാഷ്ട്ര ശാസ്ത്ര സാങ്കേതിക സഹകരണ ചട്ടക്കൂടില്‍ നിന്നുകൊണ്ടുള്ള ഈ ധാരണാപത്രം ഐ.സി.എം.ആറും ഐ.എന്‍.എസ്.ഇ.ആര്‍.എമ്മും തമ്മിലുള്ള ബന്ധം കൂടുതല്‍ ശക്തിപ്പെടുത്തും. രണ്ടു കക്ഷികളുടെയൂം ശാസ്ത്രീയ മികവ് നിര്‍ദ്ദിഷ്ടമേഖലകളിലെ ആരോഗ്യ ഗവേഷണം കൂടുതല്‍ വിജയകരമായി നടത്തുന്നതിന് സഹായകമാകും.
പ്രധാനമന്ത്രി മിര്‍സാപ്പൂരില്‍, ബന്‍സാഗര്‍ കനാല്‍ പദ്ധതി രാഷ്ട്രത്തിനു സമര്‍പ്പിച്ചു

മിര്‍സാപ്പൂരില്‍ നടന്ന ചടങ്ങില്‍ പ്രധാനമന്ത്രി ശ്രീ. നരേന്ദ്ര മോദി ബന്‍സാഗര്‍ കനാല്‍ പദ്ധതി രാഷ്ട്രത്തിനു സമര്‍പ്പിച്ചു. പദ്ധതി ഈ മേഖലയില്‍ ജലസേചനത്തിനു വളരെയധികം ഉപയോഗപ്രദമാകുന്നതിനൊപ്പം ഉത്തര്‍പ്രദേശിലെ മിര്‍സാപ്പൂര്‍, അലഹബാദ് ജില്ലകളിലെ കര്‍ഷകര്‍ക്കു വളരെയധികം ഗുണകരമാണ്. മിര്‍സാപ്പൂര്‍ മെഡിക്കല്‍ കോളജിനു ശ്രീ. നരേന്ദ്ര മോദി തറക്കല്ലിട്ടു. സംസ്ഥാനത്തെ നൂറ് ജന്‍ ഔഷധി കേന്ദ്രങ്ങളുടെ ഉദ്ഘാടനവും അദ്ദേഹം നിര്‍വഹിച്ചു. മിര്‍സാപ്പൂരിനെയും വാരണാസിയെയും ബന്ധിപ്പിക്കുന്ന, ഗംഗാനദിക്കു കുറുകെയുള്ള ചുനാര്‍ ബാലുഘട്ടിലെ പാലം പ്രധാനമന്ത്രി തുറന്നുകൊടുത്തു. മിര്‍സാപ്പൂര്‍ പ്രദേശത്തിന് അനന്ത സാധ്യതകളുണ്ടെന്നു ചടങ്ങില്‍ പ്രസംഗിക്കവേ അദ്ദേഹം ചൂണ്ടിക്കാട്ടി. സൗരോര്‍ജ പ്ലാന്റ് ഉദ്ഘാടനം ചെയ്യുന്നതിനായി ഫ്രഞ്ച് പ്രസിഡന്റ് മാക്രോണിനൊപ്പം ഇതിനുമുമ്പ് മിര്‍സാപ്പൂരിലെത്തിയ സംഭവം പ്രധാനമന്ത്രി ഓര്‍മിപ്പിച്ചു. കഴിഞ്ഞ രണ്ടു ദിവസങ്ങളിലേറെയായി താന്‍ ഉദ്ഘാടനം ചെയ്തതോ തറക്കല്ലിട്ടതോ ആയ പദ്ധതികളെക്കുറിച്ച് അദ്ദേഹം പരാമര്‍ശിച്ചു. നാലു പതിറ്റാണ്ടുകള്‍ക്കു മുമ്പേ ആവിഷ്‌കരിച്ച ബനസാഗര്‍ പദ്ധതിക്ക് 1978ല്‍ തറക്കല്ലിട്ടെങ്കിലും ഇതുവരെ നിര്‍മാണം അകാരണമായി വൈകിക്കുകയായിരുന്നു എന്നു പ്രധാനമന്ത്രി ആരോപിച്ചു. 2014നു ശേഷം ഈ പദ്ധതിയെ പ്രധാനമന്ത്രി കൃഷി സിഞ്ചായി യോജനയില്‍ ഉള്‍പ്പെടുത്തുകയും പൂര്‍ത്തിയാക്കാന്‍ ശ്രമം ആരംഭിക്കുകയും ചെയ്തു. കര്‍ഷകരുടെ ക്ഷേമത്തിനായി കേന്ദ്ര ഗവണ്‍മെന്റ് നടപ്പാക്കിയ കാര്യങ്ങള്‍ വിശദീകരിക്കവേ, ഖാരിഫ് വിളകളുടെ തറവില വര്‍ധിപ്പിച്ച കാര്യം അദ്ദേഹം ശ്രദ്ധയില്‍പ്പെടുത്തി. ജന്‍ ഔഷധി കേന്ദ്രങ്ങള്‍ ആരംഭിച്ചത് ഉള്‍പ്പെടെയുള്ള പദ്ധതികളിലൂടെ ആരോഗ്യസംരക്ഷണച്ചെലവ് ദരിദ്രര്‍ക്കു താങ്ങാവുന്ന നിലയിലേക്കു താഴ്ത്തിക്കൊണ്ടുവരാന്‍ നടത്തിയ നടപടികള്‍ പ്രധാനമന്ത്രി ചൂണ്ടിക്കാട്ടി. സ്വച്ഛ് ഭാരത് ദൗത്യം രോഗനിയന്ത്രണത്തിനു സഹായകമാകുന്നുണ്ടെന്ന് അദ്ദേഹം പറഞ്ഞു. ആരോഗ്യസംരക്ഷണ പദ്ധതിയായ ആയുഷ്മാന്‍ ഭാരതിന് ഉടന്‍ തുടക്കമിടുമെന്നു പ്രധാനമന്ത്രി വ്യക്തമാക്കി. കേന്ദ്ര ഗവണ്‍മെന്റ് നടപ്പാക്കിവരുന്ന മറ്റു ക്ഷേമപദ്ധതികളെക്കുറിച്ചും അദ്ദേഹം വിശദീകരിച്ചു.
ഫിഫാ അണ്ടര്‍ - 17 ലോകകപ്പില്‍ പങ്കെടുത്ത ഇന്ത്യന്‍ ടീമുമായി പ്രധാനമന്ത്രി കൂടിക്കാഴ്ച നടത്തി

അടുത്തിടെ സമാപിച്ച ഫിഫാ അണ്ടര്‍ -17 ലോകകപ്പില്‍ പങ്കെടുത്ത ഇന്ത്യന്‍ ടീമുമായി പ്രധാനമന്ത്രി ശ്രീ. നരേന്ദ്ര മോദി ന്യൂ ഡല്‍ഹിയില്‍ ഇന്ന് കൂടിക്കാഴ്ച നടത്തി. ഫിഫാ ലോകകപ്പില്‍ പങ്കെടുക്കുക വഴി കളിക്കളത്തിന് അകത്തും പുറത്തും തങ്ങള്‍ക്കുണ്ടായ അനുഭവങ്ങള്‍ ടീം അംഗങ്ങള്‍ പ്രധാനമന്ത്രിയുമായി പങ്കിട്ടു. മത്സരഫലത്തില്‍ നിരാശരാകരുതെന്ന് പറഞ്ഞ പ്രധാനമന്ത്രി പഠിക്കാനുള്ള അവസരമായി അതിനെ കണക്കാക്കണമെന്ന് പ്രോത്സാഹിപ്പിച്ചു. ഉത്സാഹത്തോടും, പ്രസരിപ്പോടും മത്സരിക്കുകയെന്നതാണ് വിജയത്തിലേയ്ക്കുള്ള ആദ്യ ചുവടെന്നും അദ്ദേഹം പറഞ്ഞു. ഫുട്‌ബോളില്‍ ഇന്ത്യയ്ക്ക് ഒട്ടേറെ നേടാനാകുമെന്ന് പ്രധാനമന്ത്രി പറഞ്ഞു. വ്യക്തിത്വ വികസനത്തിനും ആത്മവിശ്വാസം വര്‍ദ്ധിപ്പിക്കുന്നതിനും മൊത്തത്തിലുള്ള വികസനത്തിനും സ്‌പോര്‍ട്‌സ് സഹായിക്കുമെന്നും അദ്ദേഹം പറഞ്ഞു. കേന്ദ്ര യുവജനകാര്യ സ്‌പോര്‍ട്‌സ് സഹമന്ത്രി (സ്വതന്ത്ര ചുമതല) കേണല്‍ രാജ്യവര്‍ദ്ധന്‍ സിംഗ് റാത്തോഡും തദവസരത്തില്‍ സന്നിഹിതനായിരുന്നു.
റഷ്യയിലേക്കു പുറപ്പെടുംമുമ്പ് പ്രധാനമന്ത്രി പുറപ്പെടുവിച്ച പ്രസ്താവന

റഷ്യാ സന്ദര്‍ശനത്തിനു മുന്നോടിയായി പ്രധാനമന്ത്രി ശ്രീ. നരേന്ദ്ര മോദി പുറത്തിറക്കിയ പ്രസ്താവന: ‘സൗഹൃദഭാവമുള്ള റഷ്യന്‍ ജനതയ്ക്ക് ആശംസകള്‍. നാളെ നടത്തുന്ന സോച്ചി സന്ദര്‍ശനവും പ്രസിഡന്റ് പുടിനുമായുള്ള കൂടിക്കാഴ്ചയും പ്രതീക്ഷാപൂര്‍വമാണു ഞാന്‍ നോക്കിക്കാണുന്നത്. അദ്ദേഹത്തെ കാണുക എന്നത് ആഹ്ലാദകരമാണ്. പ്രസിഡന്റ് പുടിനുമായുള്ള ചര്‍ച്ചകള്‍ ഇന്ത്യയും റഷ്യയുമായുള്ള പ്രത്യേകവും സവിശേഷവുമായ തന്ത്രപരമായ പങ്കാളിത്തത്തെ കൂടുതല്‍ ശക്തിപ്പെടുത്തുമെന്ന ആത്മവിശ്വാസം എനിക്കുണ്ട്.’
പ്രധാനമന്ത്രിയും കൊറിയന്‍ പ്രസിഡന്റും ചേര്‍ന്ന് നോയിഡയില്‍ മൊബൈല്‍ ഉല്‍പാദന കേന്ദ്രം ഉദ്ഘാടനം ചെയ്തു

പ്രധാനമന്ത്രി ശ്രീ. നരേന്ദ്ര മോദിയും റിപ്പബ്ലിക് ഓഫ് കൊറിയ പ്രസിഡന്റ് ശ്രീ. മൂണ്‍ ജേ-ഇന്നും ചേര്‍ന്ന് നോയിഡയില്‍ സാംസങ് ഇന്ത്യ ഇലക്ട്രോണിക്‌സ് പ്രൈവറ്റ് ലിമിറ്റഡിന്റെ വന്‍കിട മൊബൈല്‍ ഉല്‍പാദന കേന്ദ്രം ഉദ്ഘാടനം ചെയ്തു. ഇന്ത്യയെ ആഗോള ഉല്‍പാദന കേന്ദ്രമാക്കുന്നതിനുള്ള ജൈത്രയാത്രയില്‍ സവിശേഷമായ അവസരമാണ് ഇതെന്നു ചടങ്ങില്‍ സംസാരിക്കവേ പ്രധാനമന്ത്രി പറഞ്ഞു. 5000 കോടി രൂപയുടെ നിക്ഷേപം ഇന്ത്യയും സാംസങ്ങുമായുള്ള വാണിജ്യബന്ധം മെച്ചപ്പെടുത്തുക മാത്രമല്ല, ഇന്ത്യ-കൊറിയ ബന്ധത്തില്‍ നിര്‍ണായകം കൂടിയാണെന്ന് അദ്ദേഹം വ്യക്തമാക്കി. വേഗമാര്‍ന്നതും കൂടുതല്‍ സുതാര്യവുമായ സേവനലഭ്യതയിലൂടെ ഉള്‍പ്പെടെ സാധാരണക്കാരുടെ ജീവിതം എളുപ്പമാക്കിത്തീര്‍ക്കുന്നതില്‍ ഡിജിറ്റല്‍ സാങ്കേതികവിദ്യ വലിയ പങ്കാണു വഹിക്കുന്നതെന്നു പ്രധാനമന്ത്രി കൂട്ടിച്ചേര്‍ത്തു. സ്മാര്‍ട്ട്‌ഫോണുകള്‍, ബ്രോഡ്ബാന്‍ഡ്-ഡാറ്റ കണക്റ്റിവിറ്റി എന്നിവ ഇന്ത്യയിലെ ഡിജിറ്റല്‍ വിപ്ലവത്തിന്റെ അടയാളങ്ങളായി അദ്ദേഹം ഉയര്‍ത്തിക്കാട്ടി. ഗവണ്‍മെന്റ് ഇ-മാര്‍ക്കറ്റ് പ്ലേസ്, ഡിജിറ്റല്‍ ഇടപാടുകളില്‍ ഉണ്ടായ വര്‍ധന, ഭീം ആപ്, റൂപേ കാര്‍ഡ് എന്നിവയെക്കുറിച്ചും പ്രധാനമന്ത്രി പരാമര്‍ശിച്ചു. മെയ്ക്ക് ഇന്‍ ഇന്ത്യ കേവലം സാമ്പത്തിക നയപരിപാടിയുടെ ഭാഗമായുള്ള പദ്ധതി മാത്രമല്ല, ദക്ഷിണ കൊറിയ പോലുള്ള സുഹൃദ് രാഷ്ട്രങ്ങളുമായുള്ള ബന്ധം മെച്ചപ്പെടുത്തുന്നതിനുള്ള ദൃഢപ്രതിജ്ഞ കൂടിയാണെന്ന് അദ്ദേഹം വ്യക്തമാക്കി. പുതിയ ഇന്ത്യയിലെ സുതാര്യമായ വാണിജ്യസംസ്‌കാരം ഉപയോഗപ്പെടുത്താന്‍ ആഗ്രഹമുള്ളവര്‍ക്കായി ആഗോളതലത്തില്‍ത്തന്നെ വ്യാപാരത്തിനായുള്ള തുറന്ന ക്ഷണം മുന്നോട്ടുവെച്ചിട്ടുുള്ളതായി പ്രധാനമന്ത്രി വെളിപ്പെടുത്തി. വളര്‍ച്ച നേടിക്കൊണ്ടിരിക്കുന്ന ഇന്ത്യന്‍ സമ്പദ്‌വ്യവസ്ഥയും ഉയര്‍ന്നുവരുന്ന നവ മധ്യവര്‍ഗവും വലിയ നിക്ഷേപസാധ്യതകളാണു തുറന്നിടുന്നതെന്ന് അദ്ദേഹം ചൂണ്ടിക്കാട്ടി. നാലു വര്‍ഷത്തിനിടെ മൊബൈല്‍ ഉല്‍പാദന കേന്ദ്രങ്ങളുടെ എണ്ണം രണ്ടില്‍നിന്ന് 120ലേക്ക് ഉയര്‍ന്നതിലൂടെ മൊബൈല്‍ ഉല്‍പാദനത്തില്‍ ഇന്ത്യയുടെ ആഗോള റാങ്കിങ് രണ്ടാം സ്ഥാനമായി ഉയര്‍ന്നുവെന്നു പ്രധാനമന്ത്രി വെളിപ്പെടുത്തി. ഇത് ലക്ഷക്കണക്കിനു തൊഴിലവസരങ്ങള്‍ സൃഷ്ടിച്ചുവെന്നും അദ്ദേഹം പറഞ്ഞു. പുതിയ മൊബൈല്‍ ഉല്‍പാദന കേന്ദ്രത്തില്‍ കൊറിയന്‍ സാങ്കേതികവിദ്യയും ഇന്ത്യയുടെ ഉല്‍പാദന മികവും സോഫ്റ്റ്‌വെയര്‍ പിന്തുണയും ഒത്തുചേര്‍ന്നു ലോകത്തിനായി മികച്ച ഉല്‍പന്നങ്ങള്‍ സൃഷ്ടിക്കപ്പെടുമെന്നു പ്രധാനമന്ത്രി വ്യക്തമാക്കി. ഈ കേന്ദ്രത്തിന് ഇരു രാജ്യങ്ങളുടെയും കരുത്തും പൊതുവീക്ഷണവും പിന്‍ബലമേകുന്നു എന്നും അദ്ദേഹം പറഞ്ഞു.
രാജ്യത്താകമാനമുള്ള അംഗന്‍വാടി വര്‍ക്കര്‍മാര്‍ പ്രധാനമന്ത്രിയെ സന്ദര്‍ശിച്ചു

തങ്ങളുടെ ഓണറേറിയവും മറ്റ് ആനുകൂല്യങ്ങളും വര്‍ധിപ്പിച്ചതില്‍ സന്തോഷം പ്രകടിപ്പിക്കുന്നതിനും നന്ദി അറിയിക്കുന്നതിനുമായി രാജ്യത്തിന്റെ വിവിധ ഭാഗങ്ങളില്‍നിന്നുള്ള 100 അംഗന്‍വാടി വര്‍ക്കര്‍മാരുടെ സംഘം പ്രധാനമന്ത്രിയെ സന്ദര്‍ശിച്ചു. അംഗന്‍വാടി വര്‍ക്കര്‍മാരുടെ ആശംസയ്ക്കു നന്ദി അറിയിച്ച പ്രധാനമന്ത്രി, രാജ്യത്തിന്റെ വിവിധ ഭാഗങ്ങളില്‍നിന്നുള്ളവര്‍ ഒരുമിച്ചു കാണാനെത്തിയതില്‍ സന്തോഷം പ്രകടിപ്പിച്ചു. ഒരു കുട്ടിയുടെ ശാരീരികവും ധാരണാപരവുമായ വികാസത്തില്‍ പോഷകാംശത്തിനുള്ള പങ്കിന്റെ പ്രാധാന്യം പ്രധാനമന്ത്രി ഊന്നിപ്പറഞ്ഞു. ഇക്കാര്യത്തില്‍ അംഗന്‍വാടി വര്‍ക്കര്‍മാര്‍ക്കു വഹിക്കാനുള്ളതു പ്രധാന പങ്കാണെന്നും അദ്ദേഹം പറഞ്ഞു. ഇപ്പോള്‍ നടന്നുവരുന്ന പോഷണ്‍ മാഹി(പോഷണമാസം)നെക്കുറിച്ചു പരാമര്‍ശിക്കവേ, ഈ പ്രചരണത്തിന്റെ ആവേശം കെടാതെ സൂക്ഷിക്കണമെന്നു പ്രധാനമന്ത്രി ആവശ്യപ്പെട്ടു. പോഷണത്തിനു നല്ല ശീലങ്ങള്‍ വികസിപ്പിക്കുന്നതില്‍ സ്ഥിരമായ ശ്രദ്ധ ആവശ്യമാണെന്നും ഇതിനു സഹായിക്കാന്‍ അംഗന്‍വാടി വര്‍ക്കര്‍മാര്‍ക്കു സാധിക്കുമെന്നും അദ്ദേഹം പറഞ്ഞു. ഉപഭോക്താക്കള്‍ക്കു ലഭ്യമാക്കുന്ന പോഷണ സഹായം നീതിയുക്തമായി ഉപയോഗപ്പെടുത്തുന്നുണ്ടെന്ന് ഉറപ്പുവരുത്തണമെന്നു പ്രധാനമന്ത്രി ആഹ്വാനം ചെയ്തു. അംഗന്‍വാടി വര്‍ക്കര്‍മാര്‍ പറയുന്നതു കുട്ടികള്‍ അനുസരിക്കും. ബോധവല്‍ക്കരണം സൃഷ്ടിക്കുന്നതില്‍ അവര്‍ക്കു നിര്‍ണായക പങ്കുണ്ട്. മെച്ചപ്പെട്ട പോഷക സംരക്ഷണത്തിനും അംഗന്‍വാടി വര്‍ക്കര്‍മാരുടെ ശ്രമങ്ങള്‍ക്കും അംഗന്‍വാടികള്‍ തമ്മിലുള്ള ആരോഗ്യകരമായ മല്‍സരം സഹായകമാകുമെന്ന് അദ്ദേഹം പറഞ്ഞു. കേന്ദ്ര സ്ത്രീ, ശിശുവികസന മന്ത്രി ശ്രീമതി മനേക ഗാന്ധിയും ചടങ്ങില്‍ സംബന്ധിച്ചു.
അധ്യാപക ദിനത്തിൽ പ്രധാനമന്ത്രി അധ്യാപക സമൂഹത്തിന് ആശംസകൾ നേർന്നു.; മുൻ രാഷ്ട്രപതി ഡോ. സർവ്വപള്ളി രാധാകൃഷ്ണന് അദ്ദേഹത്തിന്റെ ജയന്തിയിൽ ശ്രദ്ധാഞ്ജലി അർപ്പിച്ചു

പ്രധാനമന്ത്രി ശ്രീ. നരേന്ദ്ര മോദി അധ്യാപക ദിനത്തോടനുബന്ധിച്ചു് അധ്യാപക സമൂഹത്തിന് ആശംസകൾ നേർന്നു. മുൻ രാഷ്ട്രപതി ഡോ . സർവ്വപള്ളി രാധാകൃഷ്ണന് അദ്ദേഹത്തിന്റെ ജയന്തിയിൽ ശ്രദ്ധാഞ്ജലിയും പ്രധാനമന്ത്രി അർപ്പിച്ചു. ” അധ്യാപക ദിനത്തിന്റെ പ്രത്യേക വേളയിൽ അധ്യാപക സമൂഹത്തിന് ആശംസകൾ. നമ്മുടെ രാഷ്ട്ര നിർമ്മിതിയിലും, യുവ മനസ്സുകളുടെ രൂപീകരണത്തിലും അധ്യാപകർ നിർണ്ണായക പങ്ക് വഹിക്കുന്നു. വിഖ്യാതനായ ഒരു അധ്യാപകൻ കൂടിയായിരുന്ന നമ്മുടെ മുൻ രാഷ്ട്രപതി ഡോ. സർവ്വപള്ളി രാധാകൃഷ്ണന്റെ മുന്നിൽ അദ്ദേഹത്തിന്റെ ജയന്തി ദിനത്തിൽ നാം പ്രണമിക്കുന്നു, “പ്രധാനമന്ത്രി പറഞ്ഞു.
കോമണ്‍വെല്‍ത്ത് ഗെയിംസിലെ വെങ്കലമെഡല്‍ ജേതാവ് ദീപക്ക് ലാതെറിനെ പ്രധാനമന്ത്രി അഭിനന്ദിച്ചു

കോമണ്‍വെല്‍ത്ത് ഗെയിംസില്‍ ഭാരദ്വഹനത്തില്‍ വെങ്കലമെഡല്‍ നേടിയ ദീപക്ക് ലാതെറിനെ പ്രധാനമന്ത്രി ശ്രീ. നരേന്ദ്ര മോദി അഭിനന്ദിച്ചു. ‘നമ്മുടെ ഭാരാദ്വഹകര്‍ മികച്ച ഫോമിലാണ്. എന്റെ യുവ സുഹൃത്ത് പുരുഷന്മാരുടെ 69 കിലോഗ്രാം വിഭാഗത്തില്‍ വെങ്കലം നേടിയിരിക്കുന്നു. ഈ യുവാവിന് അഭിനന്ദനങ്ങള്‍. അവന്റെ ഭാവി ഉദ്യമങ്ങള്‍ക്ക് എല്ലാ ആശംസകളും’ പ്രധാനമന്ത്രി പറഞ്ഞു ഗോള്‍ഡ് കോസ്റ്റില്‍ നടക്കുന്ന കോമണ്‍വെല്‍ത്ത് ഗെയിംസില്‍ പുരുഷന്മാരുടെ 69 കിലോഗ്രാം വിഭാഗത്തില്‍ വെങ്കലം നേടിയതോടെ, ദീപക് ലാതെര്‍ ഏറ്റവും പ്രായം കുറഞ്ഞ ഇന്ത്യന്‍ ഭാരാദ്വഹകനായി.
നാഗാലാന്‍ഡ് സംസ്ഥാന രൂപീകരണ ദിനത്തില്‍ പ്രധാനമന്ത്രിയുടെ ആശംസ

നാഗാലാന്‍ഡ് രൂപീകരണ ദിനത്തില്‍ പ്രധാനമന്ത്രി ശ്രീ. നരേന്ദ്ര മോദി സംസ്ഥാനത്തെ ജനങ്ങളെ ആശംസ അറിയിച്ചു. ‘സംസ്ഥാന രൂപീകരണ ദിനത്തില്‍ നാഗാലാന്‍ഡിലെ ജനങ്ങളെ ഞാന്‍ എന്റെ ആശംസകള്‍ അറിയിക്കുന്നു. അതിരില്ലാത്ത പ്രകൃതി ഭംഗിയാലും, അധ്വാനശീലരായ ജനങ്ങളാലും ഈ സംസ്ഥാനം അനുഗ്രഹീതമാണ്. വരും നാളുകളില്‍ സംസ്ഥാനം വികസനത്തിന്റെ പുതിയ ഉയരങ്ങള്‍ താണ്ടട്ടെയെന്ന് ഞാന്‍ ആശിക്കുന്നു’, പ്രധാനമന്ത്രി പറഞ്ഞു.
ഗവര്‍ണര്‍മാരുടെ സമ്മേളനത്തിന്റെ സമാപന ചടങ്ങില്‍ പ്രധാനമന്ത്രിയുടെ പരാമര്‍ശങ്ങള്‍

രാഷ്ട്രപതി ഭവനില്‍ ഗവര്‍ണര്‍മാരുടെ സമ്മേളനത്തിന്റെ സമാപന ചടങ്ങില്‍ പ്രധാനമന്ത്രി ശ്രീ. നരേന്ദ്ര മോദി ഇന്ന് സംസാരിച്ചു. സമ്മേളനത്തിനിടെ ഗവര്‍ണര്‍മാര്‍ മുന്നോട്ട് വച്ച വിവിധ നിര്‍ദ്ദേശങ്ങള്‍ക്ക് പ്രധാനമന്ത്രി നന്ദി അറിയിച്ചു. ആശയങ്ങള്‍ക്കും, വിഭവങ്ങള്‍ക്കും, കാര്യപ്രാപ്തിക്കും ഇന്ത്യയില്‍ യാതൊരു ദൗര്‍ലഭ്യവും ഇല്ലെന്ന് പ്രധാനമന്ത്രി പറഞ്ഞു. എന്നാല്‍ ഭരണത്തിന്റെ കുറവ് മൂലം ചില സംസ്ഥാനങ്ങളും മേഖലകളും പിന്നിലായി പോയിട്ടുണ്ട്. പാവപ്പെട്ടവര്‍ക്കായുള്ള ഗവണ്‍മെന്റ് പദ്ധതികള്‍ സദ്ഭരണം നിലനില്‍ക്കുന്ന മേഖലകളില്‍ മികച്ച രീതിയില്‍ നടപ്പിലാക്കിയിട്ടുണ്ട്. ഇന്ദ്രധനുഷ് ദൗത്യം പോലുള്ള പദ്ധതികള്‍ ചൂണ്ടിക്കാട്ടിക്കൊണ്ട് ഗവണ്‍മെന്റിന്റെ സംരംഭങ്ങള്‍ക്ക് വര്‍ദ്ധിച്ച ഫലപ്രാപ്തി ലഭ്യമാക്കാന്‍ ഗവര്‍ണര്‍മാര്‍ക്ക് കഴിയുമെന്ന് അദ്ദേഹം പറഞ്ഞു. രാജ്യത്തിന്റെ ഐക്യവും അഖണ്ഡതയും ശക്തിപ്പെടുത്തുന്നതിന് ഏക ഭാരതം ശ്രേഷ്ഠ ഭാരതം, ഐക്യത്തിനായുള്ള ഓട്ടം തുടങ്ങി സംരംഭങ്ങളില്‍ ഗവര്‍ണര്‍മാര്‍ സ്വയം പങ്കാളികളാകണമെന്നും പ്രധാനമന്ത്രി ആഹ്വാനം ചെയ്തു.
പാട്‌നാ സര്‍വകലാശാല ശതാബ്ദി ആഘോഷത്തെ പ്രധാനമന്ത്രി അഭിസംബോധനചെയ്തു

പാട്‌നാ സര്‍വകലാശാലയുടെ ശതാബ്ദി ആഘോഷത്തെ പ്രധാനമന്ത്രി ശ്രീ നരേന്ദ്ര മോദി അഭിസംബോധനചെയ്തു. പാട്‌നാ സര്‍വകലാശാല സന്ദര്‍ശിക്കാനായതും അവിടുത്തെ വിദ്യാര്‍ത്ഥികളോടൊപ്പം സമയം ചെലവഴിക്കാന്‍ കഴിഞ്ഞതും ബഹുമാനായി കണക്കാക്കുന്നുവെന്ന് പ്രധാനമന്ത്രി അഭിപ്രായപ്പെട്ടു. ”ബീഹാറിന്റെ ഈ മണ്ണിനെ ഞാന്‍ വണങ്ങുന്നു. ദേശത്തിന് വേണ്ടി വലിയ സംഭാവനകള്‍ നല്‍കിയ വിദ്യാര്‍ത്ഥികളെ പരിപോഷിപ്പിച്ചതാണ് ഈ സര്‍വകലാശാല.” പ്രധാനമന്ത്രി പറഞ്ഞു. സംസ്ഥാനത്തിന്റെ സിവില്‍ സര്‍വീസിന്റെ ഉന്നതസ്ഥാനത്തുള്ളവരെല്ലാം ഈ സര്‍വകലാശാലയില്‍ നിന്നും പഠിച്ചിറങ്ങിയവരാണെന്ന് തനിക്ക് ബോദ്ധ്യപ്പെട്ടതായി അദ്ദേഹം നീരീക്ഷിച്ചു. ”ഡല്‍ഹിയില്‍ ഞാന്‍ നിരവധി ഉദ്യോഗസ്ഥരുമായി ആശയവിനിമയം നടത്താറുണ്ട്, അതില്‍ ഭൂരിഭാഗവും ബിഹാറില്‍ നിന്നുള്ളവരാണ്”, പ്രധാനമന്ത്രി വ്യക്തമാക്കി. സംസ്ഥാനത്തിന്റെ വികസനത്തിന് മുഖ്യമന്ത്രി നിതീഷ്‌കുമാറിനുള്ള പ്രതിബദ്ധത പ്രശംസനീയമാണ്. പൂര്‍വ ഇന്ത്യയുടെ വികസനത്തിന് കേന്ദ്ര ഗവണ്‍മെന്റ് ഏറ്റവും മുന്തിയ പരിഗണനയാണ് നല്‍കുന്നതെന്നും അദ്ദേഹം കൂട്ടിച്ചേര്‍ത്തു. ‘ഗ്യാനും’ (അറിവ്),’ഗംഗ’യും കൊണ്ട് അനുഗൃഹീതമാണ് ബീഹാര്‍. ഈ ഭൂമിക്ക് വിശിഷ്ടമായ ഒരു പാരമ്പര്യമുണ്ട്, അദ്ദേഹം കൂട്ടിച്ചേര്‍ത്തു. പരമ്പരാഗത അദ്ധ്യയനത്തില്‍നിന്നും നമ്മുടെ സര്‍വകലാശാലകള്‍ നൂതന അദ്ധ്യയനമാതൃകയിലേക്ക് മാറണമെന്നും അദ്ദേഹം നിര്‍ദ്ദേശിച്ചു. ആഗോളവല്‍ക്കരണത്തിന്റെ ഈ കാലത്ത് മാറ്റത്തിന്റെ പ്രവണതകളെ ഉള്‍ക്കൊള്ളുകയും മത്സരബുദ്ധിയുടെ ഊര്‍ജ്ജം വര്‍ദ്ധിപ്പിക്കുകയുമാണ് നാം ചെയ്യേണ്ടതെന്ന് അദ്ദേഹം നിര്‍ദ്ദേശിച്ചു. ഈ വിഷയത്തില്‍ ഇന്ത്യ ലോകത്തില്‍ അതിന്റെ സ്ഥാനം ഉറപ്പിക്കണമെന്നും അദ്ദേഹം കൂട്ടിച്ചേര്‍ത്തു. ജനങ്ങള്‍ അഭിമുഖീകരിക്കുന്ന പ്രശ്‌നങ്ങള്‍ക്ക് ന്യൂനതനായ പരിഹാരമാര്‍ഗ്ഗങ്ങള്‍ കണ്ടെത്താന്‍ അദ്ദേഹം വിദ്യാര്‍ത്ഥികളോട് ആഹ്വാനം ചെയ്തു. തങ്ങള്‍ പഠിച്ചത് സ്റ്റാര്‍ട്ട്-അപ്പ് രംഗത്ത് സമര്‍പ്പിച്ചാല്‍, ഈ സമൂഹത്തിന് വേണ്ടി പലതും അവര്‍ക്ക് ചെയ്യാനാകുമെന്നും പ്രധാനമന്ത്രി ചൂണ്ടിക്കാട്ടി. പാട്‌നാ സര്‍വകലാശാലയില്‍നിന്നു വിമാനത്താവളത്തിലേക്ക് പോകുന്ന വഴിയില്‍ പ്രധാനമന്ത്രിയും ബീഹാര്‍ മുഖ്യമന്ത്രിയും മറ്റ് വിശിഷ്ടാതിഥികളും ബീഹാര്‍ മ്യൂസിയവും സന്ദര്‍ശിച്ചു. സംസ്ഥാനത്തിന്റെ വളരെ സമ്പമായ ചരിത്രവും സംസ്‌ക്കാരവും ഇവിടെ പ്രദര്‍ശിപ്പിച്ചിട്ടുണ്ട്.
പെഴ്‌സണല്‍ മാനേജ്‌മെന്റ്, പൊതു ഭരണ രംഗത്ത് ഇന്ത്യ- സിംഗപ്പൂര്‍ സഹകരണം

പെഴ്‌സണല്‍ മാനേജ്‌മെന്റ്, പൊതു ഭരണം എന്നീ രംഗങ്ങളില്‍ ഇന്ത്യയും, സിംഗപ്പൂരും തമ്മില്‍ ധാരണാപത്രം ഒപ്പിടുന്നതിന് പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അനുമതി നല്‍കി. നിലവിലുള്ള ഭരണ സംവിധാനത്തില്‍, പ്രത്യേകിച്ച് തൊഴില്‍ ശക്തി, തൊഴിലിടങ്ങള്‍, തൊഴിലുകള്‍, പൊതുസേവന പ്രദാനം, മനുഷ്യ വിഭവശേഷി കൈകാര്യം ചെയ്യല്‍, പൊതുമേഖലാ പരിഷ്‌ക്കാരങ്ങള്‍, നേതൃ/ പ്രതിഭാ വികസനം, ഇ-ഗവേര്‍ണന്‍സ്, ഡിജിറ്റല്‍ ഗവണ്‍മെന്റ് മുതലായ മേഖലകളില്‍ നിലവിലുള്ള ഭരണ സംവിധാന മെച്ചപ്പെടുത്തുന്നതിന് ധാരണാപത്രം ലക്ഷ്യമിടുന്നു. പ്രയോജനങ്ങള്‍ : പൊതുഭരണ, ഭരണ പരിഷ്‌ക്കാര രംഗത്ത് ഇന്ത്യയും സിംഗപ്പൂരും തമ്മില്‍ സഹകരണത്തിനുള്ള ഒരു ചട്ടക്കൂട് ധാരണാപത്രം പ്രദാനം ചെയ്യും. പൊതുഭരണം, സദ്ഭരണം, പൊതുസേവന പരിഷ്‌ക്കാരം എന്നിവയില്‍ മികവാര്‍ജ്ജിക്കാന്‍ ഇത് ലക്ഷ്യമിടുന്നു. ഫലത്തില്‍ വര്‍ദ്ധിച്ച പൊതു ഉത്തരവാദിത്തം ഉറപ്പാക്കാനും ഇത് സഹായിക്കും. ഓണ്‍ലൈനിലൂടെയുള്ള പൊതു സേവന പ്രദാനം മെച്ചപ്പെടുത്തുന്നതിന്റെ പശ്ചാത്തലത്തില്‍ നൂതനങ്ങളായ മികച്ച സമ്പ്രദായങ്ങളിലൂടെ പൊതു ഭരണത്തില്‍ മികവാര്‍ജ്ജിക്കാനും ധാരണാപത്രം ലക്ഷ്യമിടുന്നു.
അഹമ്മദാബാദ് ഷോപ്പിങ് ഫെസ്റ്റിവല്‍ 2019 പ്രധാനമന്ത്രി ഉദ്ഘാടനം ചെയ്തു

അഹമ്മദാബാദിലെ സബര്‍മതി നദീതീരത്ത് അഹമ്മദാബാദ് ഷോപ്പിങ് ഫെസ്റ്റിവല്‍ 2019 പ്രധാനമന്ത്രി ഉദ്ഘാടനം ചെയ്തു. ”തെരുവു കച്ചവക്കാര്‍ മുതല്‍ ഷോപ്പിങ് മാളുകള്‍ നടത്തുന്നവര്‍ വരെയും കരകൗശല തൊഴിലാളികള്‍ മുതല്‍ ഹോട്ടലുകളും റസ്റ്ററന്റുകളുമായി ബന്ധമുള്ള ബിസിനസുകള്‍ നടത്തുന്നവര്‍ വരെയുമായ ഗുജറാത്തിലെങ്ങും ഉള്ളവര്‍ തങ്ങളുടെ ഉത്പന്നങ്ങള്‍ പ്രദര്‍ശിപ്പിക്കാനും പ്രചരിപ്പിക്കാനും ഇവിടെ വന്നു. വൈബ്രന്റ് ഗുജറാത്ത് ഉച്ചകോടിക്കൊപ്പം സംഘടിപ്പിക്കപ്പെടുന്നതിനാല്‍ ഈ ആഘോഷം സവിശേഷമാണ്”, ചടങ്ങിനോടനുബന്ധിച്ചു നടന്ന പൊതുയോഗത്തെ അഭിസംബോധന ചെയ്തുകൊണ്ട് പ്രധാനമന്ത്രി പറഞ്ഞു. ‘സാധാരണയായി, ഇത്തരം വന്‍കിട വാണിജ്യ ഉച്ചകോടികള്‍ വിദേശത്തു മാത്രമേ കാണാന്‍ കഴിയൂ. ഇപ്പോള്‍ വൈബ്രന്റ് ഗുജറാത്തും അഹമ്മദാബാദ് ഷോപ്പിങ് ഫെസ്റ്റിവലും ശ്രദ്ധേയമായ മുന്നേറ്റമായിക്കഴിഞ്ഞു’, അഭിനന്ദനം അര്‍പ്പിച്ചുകൊണ്ട് അദ്ദേഹം പറഞ്ഞു. രാജ്യത്ത് ബിസിനസ് നടത്തുന്നതിന് അനുയോജ്യമായ അന്തരീക്ഷം സൃഷ്ടിക്കുന്നതിന് സര്‍ക്കാര്‍ തുടര്‍ച്ചയായി പ്രവര്‍ത്തിക്കുന്നുണ്ട്. കഴിഞ്ഞ നാലു വര്‍ഷങ്ങളില്‍ പഴയ നിയമങ്ങള്‍ പലതും നിര്‍ത്തലാക്കി. നൂറുകണക്കിന് നിയമങ്ങള്‍ സംബന്ധിച്ച നടപടിക്രമങ്ങള്‍ ലളിതമാക്കി. ബിസിനസ് ചെയ്യുന്നതു സുഗമമായ രാഷ്ട്രങ്ങളുടെ പട്ടികയിലെ സ്ഥാനം 142ല്‍ നിന്ന് 77ലേക്ക് ഉയര്‍ത്തുക വഴി നില വളരെ മെച്ചപ്പെടുത്തി. ചെറിയ സംരംഭകര്‍ പാലിക്കേണ്ട നടപടിക്രമങ്ങള്‍ ലളിതമാക്കാനുള്ള നിരന്തരശ്രമമാണ് ഞങ്ങള്‍ നടത്തിവരുന്നത്. ജി.എസ്.ടിയുടെയും മറ്റ് വരുമാനത്തിന്റെയും അടിസ്ഥാനത്തില്‍ ചെറിയ സംരംഭകര്‍ക്കു വായ്പ നല്‍കാന്‍ ബാങ്കുകള്‍ക്കു സാധിക്കുന്ന രീതിയിലേക്കു നാം മാറുകയാണ്. 59 മിനിട്ടിനകം ഒരു കോടി രൂപ വരെ വായ്പ ലഭ്യമാക്കുന്നുണ്ട്’, അദ്ദേഹം പറഞ്ഞു. നേരത്തേ, ഗാന്ധിനഗറിലെ മഹാത്മ മന്ദിര്‍ പ്രദര്‍ശന-കണ്‍വന്‍ഷന്‍ സെന്ററില്‍ വൈബ്രന്റ് ഗുജറാത്ത് ആഗോള വാണിജ്യ പ്രദര്‍ശനത്തിന്റെ ഉദ്ഘാടനം പ്രധാനമന്ത്രി നിര്‍വഹിച്ചു. ഇതോടെ ജനുവരി 18 മുതല്‍ 20 വരെ ഗാന്ധിനഗറില്‍ നടക്കുന്ന വൈബ്രന്റ് ഗുജറാത്ത് ഉച്ചകോടിക്കു കളമൊരുങ്ങി. ഉച്ചകോടിയില്‍ രാഷ്ട്രത്തലവന്‍മാരും ആഗോള വ്യവസായ നായകരും ധൈഷണികനേതാക്കളും പങ്കെടുക്കും. ഉദ്ഘാടന സമ്മേളനത്തെ നാളെ പ്രധാനമന്ത്രി നരേന്ദ്രമോദി അഭിസംബോധന ചെയ്യും.
അരുണാചല്‍ പ്രദേശിലെ പട്ടികവര്‍ഗങ്ങളുടെ പുതുക്കിയ പട്ടികയ്ക്കായുള്ള ‘ഭരണഘടന (പട്ടികവര്‍ഗങ്ങള്‍) ഉത്തരവ് (ഭേദഗതി) ബില്‍ 2018’ മന്ത്രിസഭ അംഗീകരിച്ചു

അരുണാചല്‍ പ്രദേശിലെ പട്ടികവര്‍ഗങ്ങളുടെ പട്ടിക പുതുക്കുന്നതിനായി ഭരണഘടന (പട്ടികവര്‍ഗങ്ങള്‍) ഉത്തരവ്, 1950ല്‍ ഭേദഗതി വരുത്തുന്നതിനായി ഭരണഘടന (പട്ടികവര്‍ഗങ്ങള്‍) ഉത്തരവ് (ഭേദഗതി) ബില്‍, 2018 എന്ന പേരില്‍ ബില്‍ പാര്‍ലമെന്റില്‍ അവതരിപ്പിക്കുന്നതിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം അനുമതി നല്‍കി. അരുണാചല്‍ പ്രദേശിലെ പട്ടികവിഭാഗങ്ങളുടെ പട്ടികയില്‍ താഴെ പറയുന്ന മാറ്റങ്ങള്‍ വരുത്തും. 1. ക്രമനമ്പര്‍ 16ലെ 'ആദി' തന്നെ ആണെന്നതിനാല്‍ ക്രമനമ്പര്‍ ഒന്നിലെ 'അബോര്‍' ഒഴിവാക്കും. 2. ക്രമനമ്പര്‍ ആറിലെ 'ഖംപ്തി'ക്കു പകരം 'തായ് ഖംതി' ആക്കും. 3. ക്രമനമ്പര്‍ എട്ടില്‍ 'മിഷ്മി-കമന്‍' (മിജു മിഷ്മി), ഇഡു (മിഷ്മി), താരോണ്‍ (ഡിഗരു മുസ്ലീം) എന്നിവ ഉള്‍പ്പെടുത്തല്‍. 4. ക്രമനമ്പര്‍ ഒന്‍പതില്‍ 'മോംബ'യ്ക്കു പകരം മോന്‍പ, മെംബ, സര്‍തങ്, സജോലോങ് (മിജി) എന്നിവ ഉള്‍പ്പെടുത്തല്‍. 5. അരുണാചല്‍ പ്രദേശിലെ പട്ടികവര്‍ഗങ്ങളുടെ പട്ടികയില്‍ ക്രമനമ്പര്‍ പത്തില്‍ 'ഏതു നാഗ ഗോത്രവും' എന്നതിനു പകരം 'നോക്ടെ', 'താങ്ക്‌സ', 'ടുട്‌സ', 'വാഞ്ചോ' എന്നിവ ഉള്‍പ്പെടുത്തല്‍. നിര്‍ദിഷ്ട ഭേദഗതിക്കുള്ള കാരണങ്ങള്‍: 1. അബോര്‍ ഒഴിവാക്കല്‍- ആവര്‍ത്തനം ഒഴിവാക്കല്‍ 2. ഖംപ്തി മാറ്റല്‍- 'ഖംപ്തി' എന്ന ഗോത്രം ഇല്ല. 3. മിഷ്മി-കമന്‍, ഇഡു, താരോണ്‍ എന്നിവ ഉള്‍പ്പെടുത്തല്‍- 'മിഷ്മി' എന്നതു മാത്രമാണു നിലവിലുള്ള പേര്. അത്തരത്തിലൊരു സമുദായം ഇല്ല. 4. മോമ്പ, മെംബ, സര്‍തങ്, വാഞ്ചോ ഉള്‍പ്പെടുത്തല്‍- നിലവിലുള്ളത് 'ഏതു നാഗ ഗോത്രവും' എന്നാണ്. സംസ്ഥാനത്തു നിലവിലുള്ള ഗോത്രങ്ങള്‍ ഇവ മാത്രമാണ്. 5. നോകെ, ടാങ്ക്‌സ, ടുട്‌സ, വാഞ്ചോ എന്നിവ ഉള്‍പ്പെടുത്തല്‍- നിലവിലുള്ളത് 'ഏതു നാഗ ഗോത്രവും' എന്നാണ്. സംസ്ഥാനത്തു നിലവിലുള്ള ഗോത്രങ്ങള്‍ ഇവ മാത്രമാണ്. ബില്‍ നിയമമാകുന്നതോടെ അരുണാചല്‍ പ്രദേശിലെ പട്ടികവിഭാഗങ്ങളുടെ പുതുക്കിയ പട്ടികയില്‍ പെടുന്നവര്‍ക്കെല്ലാം പട്ടികവര്‍ഗങ്ങള്‍ക്കായുള്ള ഗവണ്‍മെന്റ് പദ്ധതികളുടെ നേട്ടം ലഭിക്കും. പോസ്റ്റ് മെട്രിക് സ്‌കോളര്‍ഷിപ്, ദേശീയ വിദേശ സ്‌കോളര്‍ഷിപ്, ദേശീയ ഫെലോഷിപ്, ഉയര്‍ന്ന നിലവാരമുള്ള വിദ്യാഭ്യാസം, ദേശീയ പട്ടികവര്‍ഗ ധനകാര്യ, വികസന കോര്‍പറേഷനില്‍നിന്നു കുറഞ്ഞ നിരക്കില്‍ വായ്പ, പട്ടികവര്‍ഗക്കാരായ കുട്ടികള്‍ക്കു ഹോസ്റ്റലുകള്‍ തുടങ്ങിയവയാണു പ്രധാന പദ്ധതികള്‍. ഇതിനു പുറമെ, ജോലിസംവരണം, വിദ്യാഭ്യാസ സ്ഥാപനങ്ങളില്‍ പ്രവേശനം എന്നിവ ഗവണ്‍മെന്റ് നയങ്ങള്‍ക്ക് അനുസൃതമായി ലഭിക്കും.